b'\n_START_ARTICLE_\nEva Knardahl\n_START_SECTION_\nKunstnerisk virke\n_START_PARAGRAPH_\nKnardahl var elev av Mary Barratt Due og Ivar Johnsen, og debuterte i Universitetets aula i 1939 som solist med Oslo Filharmoniske Orkester. Tolv\xc3\xa5ringen fremf\xc3\xb8rte Johann Sebastian Bachs Pianokonsert i F-moll, Joseph Haydns Pianokonsert i D-dur og et stykke av Carl Maria von Weber p\xc3\xa5 debutkonserten._NEWLINE_Hun begynte tidlig \xc3\xa5 gi ut plater. En av hennes f\xc3\xb8rste plateinnspillinger var Edvard Griegs Bryllupsdag p\xc3\xa5 Trollhaugen, som ble utgitt i 1946._NEWLINE_Som nitten\xc3\xa5ring emigrerte hun til USA. Hun spilte p\xc3\xa5 de fleste kontinenter, og i 15 \xc3\xa5r var hun ogs\xc3\xa5 ansatt som pianist (\xc2\xabresident pianist\xc2\xbb) ved Minneapolis Symphony Orchestra. I et senere intervju fortalte hun om USA-tiden at den ber\xc3\xb8mte komponisten Henry Mancini ofte gjestet symfoniorkesteret i Minneapolis. Han pleide \xc3\xa5 ha med seg sine utvalgte solister til \xc3\xa5 medvirke under fremf\xc3\xb8ringen av hans komposisjoner, men hadde s\xc3\xa5 stor tillit til Knardahl at han aldri medbragte noen ekstern pianist.  _NEWLINE_I 1967 kom Knardahl tilbake til Norge, og ble godt mottatt av det norske publikum. Hennes store talent vakte begeistring, og hun ble en av Norges st\xc3\xb8rste personligheter p\xc3\xa5 musikkscenene.  _NEWLINE_I perioden 1977\xe2\x80\x931980 spilte Knardahl inn alle Griegs klaververker p\xc3\xa5 plate._NEWLINE_Hun vant en rekke priser, og en av gangene hun vant Spellemannsprisen var det kun plater av Eva Knardahl som var blitt nominert i klassen for klassisk musikk. _NEWLINE_Knardahl var heller ikke redd for \xc3\xa5 gj\xc3\xb8re utradisjonelle ting. Hun spilte blant annet p\xc3\xa5 Molde Jazzfestival, opptr\xc3\xa5dte sammen med Vazelina Bilopph\xc3\xb8ggers og Stabekk janitsjarorkester, og spilte inn plate sammen med Ola Snortheim og Morgan Lindstr\xc3\xb8m i folk-elektronica-gruppen Langsomt Mot Nord (Westrweg, 1988).\n_START_SECTION_\nEkteskap\n_START_PARAGRAPH_\nI sitt f\xc3\xb8rste ekteskap var Eva Knardahl gift med fiolinisten Robert Andersen, som var 2. konsertmester i Bergen Filharmoniske Orkester f\xc3\xb8r han emigrerte til USA. _NEWLINE_Senere giftet Knardahl seg med bratsjisten Arthur Freiwald (1917\xe2\x80\x931981), som virket i Minneapolis Symphony Orchestra frem til han fulgte sin kone tilbake til Norge i 1967. Her hjemme spilte Freiwald en tid i Kringkastingsorkestret, f\xc3\xb8r han ble knyttet til Den norske Operas orkester som solobratsjist.\n_START_SECTION_\nDe siste \xc3\xa5rene\n_START_PARAGRAPH_\nI mai 1995 ble Eva Knardahl rammet av hjerneslag og ble lam i venstre side av kroppen. Til tross for dette kjempet hun seg tilbake til pianokrakken, og allerede \xc3\xa5ret etter slaget hadde hun flere konserter i b\xc3\xa5de inn- og utland._NEWLINE_Eva Knardahl d\xc3\xb8de p\xc3\xa5 Nordseterhjemmet i Oslo, 79 \xc3\xa5r gammel.'